**Destin și hazard**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-nvârte roata vieții în ritm năucitor,

iar clipele în goană se surpă peste noi,

grăbit trecutul pare desprins din viitor,

măruntele instincte ne lasă tot mai goi.

Dar vine o chemare trecută prin destin,

pornește dinlăuntru cu-o voce fără glas,

în grabă ne anunță un iminent declin,

ce s-ar produce drastic în acele de ceas.

Opriți îndată ceasul! - se-aude undeva…

Să fie chiar hazardul, cumva nedumerit?

sau poate vigilența, cu toată forța sa,

ivită dintr-odată din cugetul smerit?

Dar se oprește ceasul, declinul amânat

așteaptă cu răbdare în acele de ceas,

și se întreabă-n sine - desigur supărat –

din clipele furate cu câte-a mai rămas?…